Qonunchilik palatasi Prezident vakolatlarining bir qismini bosh vazirga o‘tkazuvchi qonunni qabul qildi

Kuni kecha O‘zbekiston Respublikasi Oliy Majlisi Qonunchilik palatasining navbatdagi majlisi bo‘lib o‘tdi. Bu haqda Qonunchilik palatasining Axborot xizmati ma’lumotlariga tayanib O‘zA xabar berdi.

O‘zbekiston Respublikasi Prezidenti tomonidan qonunchilik tashabbusi tartibida kiritilgan “O‘zbekiston Respublikasi Konstitutsiyasining ayrim moddalariga o‘zgartish va qo‘shimchalar kiritish to‘g‘risida (32-, 78-, 93-, 98-, 103- va 117-moddalariga)”gi qonun loyihasini ko‘rib chiqish majlis kun tartibidagi bosh masala bo‘ldi.
“Ushbu hujjat, avvalo, davlat hokimiyati tizimini yanada demokratlashtirish, davlat boshqaruvining eng muhim prinsiplarini amalga oshirishning konstitutsiyaviy mexanizmlarini takomillashtirish – hokimiyatning qonun chiqaruvchi, ijro etuvchi va sud tarmoqlari mustaqilligi va tengligi, vakolatlari mutanosibligini, ular o‘rtasida o‘zaro tiyib turish va manfaatlar muvozanati tizimining samarali ishlashini ta’minlashga qaratilgan” — deyiladi xabarda.
Eslatib o‘tamiz, mazkur qonun loyihasi deputatlar tomonidan birinchi o‘qishda qabul qilgani haqida xabar berilgan edi.
Qonun loyihasini ikkinchi o‘qishda ko‘rib chiqishga tayyorlash chog‘ida uning asosiy g‘oya va qoidalarini muhokama etish hamda chuqur o‘rganish yuzasidan bir qancha uchrashuv va davra suhbatlari tashkil etildi.
Shuningdek, xabarda ta’kidlanishicha, qonun loyihasini moddama-modda muhokama etish chog‘ida Tadbirkorlar va ishbilarmonlar harakati – O‘zbekiston Liberal-demokratik partiyasidan saylangan deputatlar Konstitutsiyaning 98-moddasida Prezident vakolatlarining bir qismini Bosh vazirga o‘tkazishni, umuman, Vazirlar Mahkamasining vakolat va huquqlarini aniqlashtirish hamda kengaytirishni nazarda tutadigan normalar mustahkamlab qo‘yilishi muhim ekani qayd etildi.
Xususan, Vazirlar Mahkamasining zimmasiga samarali iqtisodiy, ijtimoiy, moliyaviy, pul-kredit siyosatini amalga oshirish, ilm-fan, madaniyat, ta’lim-tarbiya, sog‘liqni saqlash hamda iqtisodiyot va ijtimoiy sohaning boshqa tarmoqlarini rivojlantirish bo‘yicha dasturlarni ishlab chiqish va amalga oshirish uchun mas’uliyat yuklatilmoqda.
Mazkur hujjat har tomonlama keng muhokama qilish yakunlariga ko‘ra, Qonunchilik palatasi “O‘zbekiston Respublikasi Konstitutsiyasining ayrim moddalariga o‘zgartish va qo‘shimchalar kiritish to‘g‘risida (32-, 78-, 93-, 98-, 103- va 117-moddalariga)”gi qonunni qabul qildi.